गली में से लूले कक्का की वैशाखी की आवाज आई तो उन सब की भवें सिकुड़ीं। एक-दूसरे की ओर बड़ी गहरी नजरों से देखा उन सबने।
चम्पा महाराज की नजर में लूले कक्का ऐसे फरेबी हैं कि हरदम ऐब करने का मौका तलाशते रहते हैं। कौये की तरह हरहमेश यही गुनताड़ा लगाते रहेंगे कि कुछ ऐसा-वैसा देखने को मिल जाये। कभी होनहार ऐसी हुई कि उन्हे वैेसा मिल गया तो ऐसी धरउल बात कहते हैं कि सुनने वाला तिलमिला जाये, ...भले फिर उन्हे मन ही मन लाख गालियाँ दे ले। काम तो वे कौओं के करते हैं लेकिन उन्हें देख के पंडित चम्पा प्रसाद को कौआ नहीं गिद्ध याद आता है। रामायण की एक अर्धाली गुनगुना उठते हैं वे-"गीध अधम खल आमिष भोगी"
लूले कक्का ने पाया कि दालान में बिछे तख्त पर चम्पा प्रसाद जमे हैं और नीचे बिछे डोरिया पर उनके तीनों पार्षद मौजूद हैं-परमा खवास, खेता भोई और रतना परजापत; यानी कि चम्पा प्रसाद की पूरी परिषद। उनके हाँेठ फड़क उठे-यही परिषद तो गाँव में फसाद की जड़ है। ...यही परिषद चम्पाप्रसाद को बलशाली बनाती है। ...गाँव के निबल लोगों को परेशान करने की साजिश यही परिषद रचतीे है। ज़रूरत मन्दों को चम्पा महाराज के जाल में फंसाने के लिये ये ही लोग लाते हैं।
वे दालान में पहुंचे तो पाया कि वहाँ महुआखेड़ी के पुजारी वाला प्रसंग चल रहा है। ...पिछले दिनों पुजारी देवचन्द अपने गाँव की एक विधवा औरत को लेकर कहीं भाग गये थे न, सो आसपास के निठल्ले गाँव वालों के बीच इन दिनों यही रोमाँचक प्रसंग ताल ठोंकता रहता है। ...किसी के पास उन दोनों के दिल्ली पहुंचने की खबर है तो किसी को वे ग्वालियर में मजदूरी करते मिले। कोई तो भागने वाले दोनों को एक दुर्घटना में मर जाने की खबर बताता है तो कोई उन्हे ब्राह्मण बिरादरी पर कलंक। चम्पा प्रसाद जोर-जोर से बोलते हुए देवचन्द को गरिया रहे थे। वे इस तरह उत्तेजित थे, मानो पुजारी देवचन्द परिषद के इज़लास में मुज़रिम बने खुद कटघरे में खड़े हों और अदालत में अपनी लांछना सुन रहे हों।
लूले कक्का ने पंडित जी से जुहार की और तख्त के बगल में बिछे डोरिया पर अपनी वैशाखी रखके बैठ गये। पुजारी देवचन्द के बहाने रामायण में बताये गये कर्मकाण्डी ब्राह्यणों के आचरण और नियम बखानते चम्पा प्रसाद उन्हें देखकर एक पल को रुके फिर आगे शुरु हो गये "तो मैं कह रहा था कि-सोचिय बिप्र जो वेद बिहीना... यानी कि वह ब्राह्यण सोचने योग्य है जो वेद के रास्ते पर नहीं चलता। वेद के रास्ते वाली मेरी बात पर ध्यान दो तुम सब, ...अब वेद के बताये रास्ते तो थोड़े से ही हैं भैया कि चारों वरन अपने-अपने धरम का ख्याल रखें और श्रुति मार्ग में बताये अनुसार अपना कर्तव्य निबाहें। ब्राह्मण के लिए कहा गया है कि मारग चलते छुआ-छूत का ध्यान धरो, खान-पान में शुद्धता का ख्याल रखो। जित्ती बार घर से बाहर निकलो हर बार घर लौट के स्नान करो। ...हो सके तो पात्र-कुपात्र से बातचीत का भी विचार रहे।" आखिरी बात कहते हुए उन्होने लूले कक्का की तरफ बड़े ध्यान से देखा था।
चम्पाप्रसाद के प्रवचन सुनकर लूले कक्का मन ही मन बोले 'मीठा मीठा गप्प और कड़वा थू! तुम तो सहस मुख हो चम्पा प्रसाद, अभी तो वेदों के बहाने से चारों वरन के लिए धर्म-अधर्म की बात कर रहे हो, लेकिन हाल ही कहीं हरिजनों के उद्धार की कोई ऐसी बात सामने आ जाये, जिसमें तुम्हें लाभ पहुंचता हो तो तुम तुरंत ही रामायण में से शबरी और निषाद का उदाहरण देकर तुलसीदास और भगवान रामचन्द्र के हवाले से वेद को हरिजनोद्धारक बता दोगे। तुम्हारे तो सैकड़ों मुंह हैं जिनसे अपने मतलब की हजारों बातें निकलती हैं।'
उधर चम्पाप्रसाद कह रहे थे-"ब्राह्मण को अपने रसोई-घर में जाने वाली हर चीज अमनिया कर लेना चाहिये, माने जल से पवित्र। रोटी का आटा घर की चक्की का पिसा हुआ होना चाहिए. पीने का पानी घर के कुंआ और नये जमाने में कहें तो पाताली नल से लेने का विधान है।"
"तभी तो आपके यहाँ चूल्हे की लकड़ी भी धो के जलाई जाती है महाराज" परमा खवास चम्पा प्रसाद के घर के बारे में भीतरी जानकारी प्रकट करता हुआ पुलकित था।
यह सुनकर चम्पा प्रसाद को बहुत अच्छा लगा। पर लूले कक्का कहाँ मानने वाले थे, वे सदा की तरह बीच में ताल ठोकने लगे-"आजकल तो हरेक के रसोईघर में गैस के चूल्हे चल पड़े है न महाराज, उनमें गैस की टंकी जुड़ी रहती है। अब गैस की शुद्धि-अशुद्धि को कौन जांच सकता है!"
खेता भोई को लूले कक्का की बात में दरार निकालने का उम्दा मौका हाथ लगा। वह तो उन पर चढ़ ही बैठा-"वाह रे लूले कक्का, वैसे तो दुनिया भर की जानकारी अपने खीसा में डार के घूमते फिरते हो और तुम्हें इतनी-सी बात पता नहीं है कि गैस की टंकी में कोई गन्दी चीज नहीं, पेट्रोल से बनी गैस रहती ह, ...और सब जानते हैं कि पेट्रोल तो धरती मैया की कोख से पैदा होने वाली कुदरती चीज है, दुनिया में इस